Tuttugu og sjö voru í morgun sakfelldir fyrir aðild sína að ýmsum skipulögðum glæpum í Svíþjóð, allt frá morðtilraunum og mannránum til vopnalagabrota og peningaþvættis. Meðal þeirra er einn vinsælasti rappari landsins.
Tuttugu og sjö manns, sem tengjast glæpagengi í Stokkhólmi, voru í morgun fundnir sekir um hina ýmsu glæpi í undirrétti.
Málið er eitt það umfangsmesta tengt skipulagðri glæpastarfsemi í landinu en gengið er talið hafa staðið fyrir skotárásum, ofbeldi og fíkniefnaviðskiptum í landinu síðastliðinn tíu ár.
Fangelsisdómur yfir mönnunum er æði misjafn, allt frá sex mánuðum til tæpra átján ára
Meðal þeirra sakfelldu er einn vinsælasti rappari landsins, maður að nafni Yasin Mahamoud, tuttugu og tveggja ára Svíi af sómölsku bergi brotinn.
Yasin var fundinn sekur um að hafa skipulagt mannrán á öðrum vinsælum rappara, Einari, í fyrravor.
Einar, sem þá var aðeins átján ára gamall, var rænt í mars í fyrra. Hann var pyntaður, barinn til blóðs og myndir teknar af honum í lítillækkandi aðstæðum.
Myndunum var síðan dreift á netið þegar rapparinn ungi neitaði að láta undan fjárkúgun.
Málið vakti skiljanlega mikla athygli enda á ferðinni tveir dáðir rapparar, sem fara báðir mikinn í að lofsyngja glæpi og vara hlustendur við lögreglunni.
Aðeins er rúmur mánuður síðan Yasin fór sigurför á sænsku tónlistarverðlaununum Grammis sem P3, ein stöðva sænska ríkisútvarpsins, stendur fyrir. Yasin var vant við látinn á verðlaunaathöfninni enda sat hann í gæsluvarðhaldi, en það kom ekki í veg fyrir að hann væri verðlaunaður sem besti rapparinn, besti listamaðurinn, besti textasmiðurinn og fyrir að eiga plötu ársins.
Útvarpsstöðin sætti nokkurri gagnrýni fyrir að upphefja ofbeldismann með þessum hætti, en í yfirlýsingu ítrekuðu yfirmenn að nauðsynlegt væri að aðgreina listina frá listamanni. Áþekk yfirlýsing birtist í dag í kjölfar dómsins, þar sem P3 áréttar að Yasin fái enn að hljóma í sænska ríkisútvarpinu.
Tuttugu og sjö voru í morgun sakfelldir fyrir aðild sína að ýmsum skipulögðum glæpum í Svíþjóð, allt frá morðtilraunum og mannránum til vopnalagabrota og peningaþvættis. Meðal þeirra er einn vinsælasti rappari landsins.